
Parlamentul  României

Camera  Deputaţilor

Comisia pentru industrii si servicii









           Bucureşti, 14.12.2005









           Nr.23/223/2005
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului camerei Deputaţilor, modificat şi completat prin Hotărârea Camerei Deputaţilor nr.34/2005, vă înaintăm, alăturat, Raportul asupra propunerii legislative privind Fondul special al drumurilor, primită cu nr.P.l. X 558 din 28 noiembrie 2005.


În raport de obiectul de reglementare şi conţinutul său, propunerea legislativă face parte din categoria legilor ordinare.

PREŞEDINTE,

Dan Ioan Popescu

                Nr.23/223/2005

RAPORT

asupra propunerii legislative privind Fondul Special al Drumurilor Publice


În conformitate cu prevederile Regulamentului Camerei Deputaţilor, modificat şi completat prin Hotărârea Camerei Deputaţilor nr.34/2005, Comisia pentru industrii şi servicii a fost sesizată, cu nr.P.L.X 558 din 28 noiembrie 2005, pentru avizare şi dezbatere în fond, cu propunerea legislativă privind Fondul Special al Drumurilor Publice.



Iniţiatorii propun înfiinţarea unui fond special având ca sursă accizele pe carburanţi, pentru construcţia de autostrăzi şi pentru reabilitarea şi modernizarea reţelelor de drumuri naţionale, judeţene şi comunale.



Propunerea legislativă a fost avizată favorabil de Consiliul Legislativ cu nr.479 din 5 mai 2005, cu observaţii şi propuneri care nu au fost preluate în propunere.



Guvernul României, cu actul nr.1961 din 23 august 2005, nu susţine adoptarea propunerii legislative întrucât:



a) conform recomandărilor Comisiei Europene, fondurile speciale au fost desfiinţate iar prevederea ca accizele la carburanţi să fie virate în totalitate la acest fond special ar constitui o abatere de la prevederile Codului fiscal;



b) finanţarea cheltuielilor privind reţeaua de autostrăzi şi drumuri se realizează din surse bugetare provenite din taxa pe valoarea adăugată, taxa asupra mijloacelor de transport, tariful de utilizare a drumurilor,



c) propunerea legislativă nu face nici o referire la necesitatea elaborării de programe pentru investiţii.



Propunerea legislativă a fost respinsă de Senat în şedinţa din 21 noiembrie 2005.



Propunerea legislativă a fost avizată favorabil de Comisia pentru administraţie publică, amenajarea teritoriului şi echilibru ecologic, cu nr.26/574/06.12.2005.



Propunerea legislativă a fost avizată negativ de Comisia juridică, de disciplină şi imunităţi, cu nr.P.l.X 558/07.12.2005.



Propunerea legislativă a fost examinată în şedinţa comisiei din data de 14 decembrie 2005.



La lucrări au participat 20 de deputaţi din totalul de 23 de deputaţi membri ai comisiei.



La dezbaterile asupra propunerii legislative au participat specialişti din Ministerul Transporturilor, Construcţiilor şi Turismului, sub conducerea domnului secretar de stat Alexandros Galiaţatos.



În conformitate cu prevederile alineatului (1) al articolului 52 din Regulamentul Camerei Deputaţilor, modificat şi completat prin Hotărârea Camerei Deputaţilor nr.34/2005, iniţiatorii propunerii legislative au fost invitaţi, în scris, să participe la lucrările comisiei, dar nu au onorat această invitaţie.



În urma dezbaterilor, membrii comisiei au hotărât cu 20 de voturi pentru, să propună plenului Camerei Deputaţilor respingerea propunerii legislative.


În raport de obiectul de reglementare şi conţinutul său, propunerea legislativă face parte din categoria legilor ordinare.



Potrivit prevederilor Constituţiei României, republicată, Camera decizională pentru această propunere legislativă este Camera Deputaţilor.

                    PREŞEDINTE,                                        SECRETAR,

                 Dan Ioan Popescu                                     Aurelia Vasile

Expert,

Daniel Bădina

